Thorvald Steen

Thorvald Steen (født 9. januar 1954 i Oslo) er en norsk forfatter, kjent for sitt forfatterskap og aktive engasjement for ytringsfrihet og menneskerettigheter. Siden debuten som poet i 1983 har han utgitt over 40 bøker innen forskjellige sjangrer, som romaner, skuespill, diktsamlinger, noveller, barnebøker og essays. Steen har markert seg som en av Norges mest internasjonale forfattere. 

Diktsyklusen Ilden i 1992 åpnet forfatterskapet for alvor for norske lesere, året etter fikk han sitt internasjonale gjennombrudd med den historiske romanen Don Carlos. I flere av sine historiske romaner diskuterer Steen forhold mellom fortid og nåtid, og utfordrer grensen mellom fiksjon og fakta. I 2006 innledet han en mer selvbiografisk retning i forfatterskapet, med romanen Vekten av snøkrystaller.

Bøkene er oversatt til i alt 26 språk og er utkommet i 46 land. Steen har mottatt en rekke nominasjoner og  litterære priser i inn- og utland. 1997 ble han æresmedlem av Den norske Forfatterforening, i 2002 ble han utnevnt til Statsstipendiat av det norske Storting.

Steen har holdt foredrag om litteratur, eget forfatterskap,  ytringsfrihet og menneskerettigheter, på bokmesser, festivaler og universiteter i blant annet New York, Nikosia, Frankfurt, Sorbonne, Istanbul, Buenos Aires, Santiago, Moskva, Tokyo, Jerusalem, Reykjavik, Praha og Wien.

Bakgrunn og forfatterskap 
Fra Thorvald Steen var tjue år har han hatt en rekke verv i fagbevegelsen. I flere tiår har han vært særlig opptatt av marxismens og psykiatriens forhold til etiske spørsmål.

Han var politisk aktiv i ml-bevegelsen, og fra 1973 til 1983 medlem av Arbeidernes kommunistparti (marxist-leninistene).

Fra 1974 arbeidet han som pleiemedhjelper, og fra 1976, som maler og hovedverneombud ved Gaustad sykehus. Han tok fagbrevet som maler i 1979. Steen studerte idéhistorie, historie og filosofi ved Universitetet i Oslo og ble cand.philol. i 1983. Samme år debuterte han som lyriker med Hemmeligstemplede roser, og startet den aksjonistiske litterære gruppen Stuntpoetene.

Internasjonal anerkjennelse fikk han gjennom en rekke nyskapende historiske romaner – Don Carlos (1993), Giovanni, Konstantinopel, Den lille hesten, Kamelskyer, Løvehjerte og Det usynlige biblioteket. Thorvald Steen har uttalt at han startet å skrive historiske romaner for å forstå mer av sin egen bakgrunn og samtid.

Med romanen Vekten av snøkrystaller (2006), fikk forfatterskapet en ny dimensjon. Her trekker Steen inn sin egen historie som ung skihopper. Femten år gammel får han vite at han har en kronisk muskelsykdom og blir nektet å hoppe mer. Han gjennomfører et siste hopp, uten legens samtykke. Det lengste svevet (2008) og Balanse (2012) har klare biografiske trekk. I essaysamlingen Den besværlige historien (2014) diskuterer han bakgrunnen for de to hovedårene i forfatterskapet: de selvbiografiske og de som omhandler historiske og fiktive personer.

Siden 1980-tallet har han skrevet i norske og utenlandske aviser og tidsskrifter om politikk, internasjonale spørsmål, psykiatri, historie, etikk og litteratur.

Priser og utmerkelser (utvalg)

Norske priser 
 1993: Gyldendals legat
 1997: Handicapforbundets kulturpris
 1999: Norsk Grafisk
 2001: Doblougprisen
 2006: Comenius-medaljen
 2007: John Holly-prisen
 2009: Ikarosprisen

 2013: Livsvernprisen
 2014: Sagaprisen
 2019: Ytringsfrihetsprisen – en pris som deles ut av Stiftelsen til fremme av ytringsfriheten i psykisk helsevern

Utenlandske priser 
Avisen Le Soir kåret i 1996 Don Carlos (1993) (om Charles Darwin) til en av de fem beste romaner oversatt til fransk. Året etter ble den av argentinske avisen Clarin utnevnt til årets nykommer. I 2006 ble Kamelskyer (2004) (om Saladin) kåret til årets utenlandske roman i den tyrkiske avisen Bier Gun. I 2010 mottok han den danske C. H. Thomsen-prisen. I 2015 ble Steen tildelt Saladin-universitetets hederspris.

Tillitsverv 
 1975–1991: hovedverneombud ved Gaustad sykehus 
 1987–1988: styreleder i Norsk Forfattersentrum
 1991–1997: formann i Den norske Forfatterforening 
 1997–2005: styreleder i NORLA 
 2003–2006: styremedlem i Norsk PEN
 2003–2006: styremedlem i PEN Internationals fredskomité
 2003–2015: styremedlem i Bjørnsonakademiet

Bibliografi

Lyrikk 
 1983: Hemmeligstemplede roser
 1985: Gjerrige fallskjermer
 1985: Vindkommoden (tekst/fotobok) – illustrert med fotografier av Per Maning
 1987: Neonulvene
 1987: Månekisten
 1992: Ilden
 1993: Alexandrias aske – sammen med Gro Dahle, Paal-Helge Haugen og Lars Saabye Christensen
 2001: Under sol og måne (tekst/fotobok) – illustrert med fotografier av Victor Dimola
 2021: Kveita

Romaner og noveller 
 1991: Tungen (roman)
 1993: Don Carlos (roman)
 1995: Giovanni (roman)
 1997: Kongen av Sahara (roman)
 1999: Konstantinopel (roman)
 2000: Luftskipet (noveller)
 2002: Den lille hesten (roman)
 2004: Kamelskyer (roman)
 2005: Bare en siste gang (lydbok)
 2006: Vekten av snøkrystaller (roman)
 2008: Det lengste svevet (roman)
 2010: Løvehjerte
 2012: Balanse
 2015: Det usynlige biblioteket
 2017: Det hvite badehuset (roman)
 2019: Det siste fotografiet (roman)
 2023: Påklederen

Essays 
 1995: En fallskjerm til folket
 1996: Jungel. Essays om litteratur og politikk
 2003: Fra Reykholt til Bosporus (reiseskildringer)
 2003: Historier om Istanbul
 2014: Den besværlige historien

Barnebøker 
 1990: Milly Meter og delfinene – illustrert av Malgorzata Piotrowska
 1991: Jeg er kanskje en fugl, sa Milly Meter – illustrert av Malgorzata Piotrowska
 1992: Milly Meter og regnbuen – illustrert av Malgorzata Piotrowska
 1993: Frosken og sjiraffen – illustrert av Marek Woloszyn
 1993: Da frosken og sjiraffen skulle stupe kråke – illustrert av Marek Woloszyn
 1995: Frosken og sjiraffen og stillheten – illustrert av Marek Woloszyn
 2002: Da piggsvinet skulle gjøre reven en tjeneste
 2015: Noen ganger har du helt rett – sammen med Hilde Kramer

Skuespill 
 1997: De tålmodige
 2010: Ørkenstormer
 2013: Nidaros – med Timbuktu (Jason Diakité)

Andre utgivelser 
 1999: Signe arbeidet. Skål for livet – redaktør 
 2005: Asylet. Gaustad sykehus 150 år – redaktør

Referanser

Kilder 
 N.J. Ringdal: Ordenes pris. Den norske forfatterforening 1893–1993, 1993: s. 462–480
 Ø. Rottem: NHL/Beyer bd. 8, 1998, s. 530–535
 H.Bache-Wiig: Fortellinger om det 20. århundre, i Plastikk nr. 4, 1994–1 1995: s. 63–74
 Roy Jacobsen, Hans Jacob Orning og Tonje Vold  i Den besværlige historien (2014)

Eksterne lenker 
 NRK Bokprogrammet: Portrett av Thorvald Steen. 15. oktober 2013
 Nasjonalbiblioteket. Digitaliserte bøker av Thorvald Steen
 Lydbokforlaget: Bare en siste gang. Lest av Thorvald Steen
 Lydbokforlaget: Historier om Istanbul. Lest av Thorvald Steen 
 Storytel: Det lengste svevet. Lest av Thorvald Steen
 Storytel: Vekten av snøkrystaller. Lest av Thorvald Steen
 Storytel: Kongen av Sahara. Lest av Håvard Bakke

Statsstipendiater
Norske romanforfattere
Norske lyrikere
Norske forfattere av reiseskildringer
Vinnere av Doblougprisen
Vinnere av Gyldendals legat
Personer fra Oslo